കേന്ദ്രം നല്കിയ ഗഡുക്കള് വകമാറ്റി ചെലവഴിക്കുന്നു ജല് ജീവന് മിഷന് പദ്ധതി സംസ്ഥാന സര്ക്കാര് അട്ടിമറിക്കുന്നുവെന്ന് ബിജെപി തിരുവനന്തപുരം : എല്ലാവര്ക്കും ശുദ്ധജലം ലഭ്യമാക്കുക ലക്ഷ്യമിട്ട് കേന്ദ്രസര്ക്കാര് ആരംഭിച്ച ജല് ജീവന് മിഷന് പദ്ധതി സംസ്ഥാന സര്ക്കാര് അട്ടിമറിക്കുന്നതായി ബിജെപി. പദ്ധതി നടപ്പാക്കാന് കേരളം വിമുഖത പ്രകടിപ്പിക്കുകയാണെന്ന് ബിജെപി സംസ്ഥാന ജനറല് സെക്രട്ടറി പി. സുധീര് പറഞ്ഞു. ജല് ജീവന് മിഷന് പദ്ധതിയുടെ 50 ശതമാനം വീതം കേന്ദ്രസംസ്ഥാന സര്ക്കാരുകള് വഹിക്കണം. ഇതിന്റെ അടിസ്ഥാനത്തില് കേന്ദ്രസര്ക്കാര് നല്കിയ രണ്ട് ഗഡുക്കള് സംസ്ഥാനം വകമാറ്റി ചിലവഴിക്കുകയായിരുന്നു. കൂടാതെ കേന്ദ്രനിര്ദ്ദേശങ്ങള് പാലിക്കാതെ കൂടുതല് വാട്ടര് കണക്ഷന് നല്കി ജനങ്ങളെ കബളിപ്പിക്കുകയും ചെയ്തു. പദ്ധതിയുടെ പരിധിക്ക് അകത്തുനിന്ന് കണക്ഷനുകള് കൊടുക്കുന്നതിന് പകരം കൂടുതല് കണക്ഷനുകള് അനുവദിക്കുന്നു എന്ന പേരില് പദ്ധതിയെ തന്നെ അട്ടിമറിക്കാനാണ് സംസ്ഥാന സര്ക്കാര് ശ്രമിക്കുന്നതെന്നും സുധീര് ചൂണ്ടിക്കാട്ടി. പദ്ധതി നടത്തിപ്പിലെ മുഖ്യഘടകമായ ഗ്രാമപഞ്ചായത്തുകള്ക്ക് അടിസ്ഥാന വിവരങ്ങള് പോലും നല്കുവാന് നോഡല് ഏജന്സിയായ കേരള വാട്ടര് അതോറിറ്റിക്ക് കഴിഞ്ഞിട്ടില്ല. ഇത് ഗുരുതരമായ വീഴ്ചയാണ്. ഗ്രാമപഞ്ചായത്തുകളുടെ സഹകരണത്തോടെ എല്ലാ ഗ്രാമങ്ങളിലും കുടിവെള്ളമെത്തിക്കുക എന്നതാണ് കേന്ദ്രസര്ക്കാരിന്റെ ലക്ഷ്യമെന്നും അദ്ദേഹം പറഞ്ഞു. സംസ്ഥാന വിഹിതം ഗ്രാമപഞ്ചായത്തുകളുടെ തലയില് ഇട്ട് രക്ഷപ്പെടാനാണ് സര്ക്കാര് ശ്രമിക്കുന്നത്. അതുകൊണ്ടാണ് പഞ്ചായത്ത് വിഹിതം 15 ശതമാനമായി ഉയര്ത്തിയത്. 5 മുതല് 10 കോടി രൂപ വരെ പഞ്ചായത്തുകള് അവരുടെ വിഹിതമായി നല്കേണ്ടി വരുമെന്നതിനാല് തദ്ദേശ സ്ഥാപനങ്ങള് പദ്ധതിയില് നിന്നും പിന്വാങ്ങുന്ന സാഹചര്യമാണുള്ളതെന്നും സുധീര് കൂട്ടിച്ചേര്ത്തു.